**GUVERNUL ROMÂNIEI**



**HOTĂRÂRE**

**pentru aprobarea Planului național de achiziții ecologice 2025-2030**

Având în vedere prevederile art. 187 alin. (41) din Legea nr. 98/2016 privind achizițiile publice, cu modificările și completările ulterioare, ale art. 209 alin. (41) din Legea nr. 99/2016 privind achizițiile sectoriale, cu modificările și completările ulterioare, precum și dispozițiile Strategiei naționale în domeniul achizițiilor publice 2023-2027, aprobată prin Hotărârea Guvernului nr. 554/2023,

În temeiul art. 108 din Constituția României, republicată,

**Guvernul României adoptă prezenta hotărâre.**

**Art. 1 -** Se aprobă Planul național de achiziții ecologice 2025-2030, prevăzut în anexa care face parte integrantă din prezenta hotărâre.

**Art. 2** - În sensul prezentei hotărâri, termenii și expresiile de mai jos au următoarele semnificații:

a) achiziție publică ecologică - procesul prin care entitatea achizitoare achiziționează produse, servicii și lucrări care au un impact redus asupra mediului, pe durata întregului ciclu de viață al acestora, care îndeplinesc cel puțin un criteriu ecologic;

b) contract de achiziție publică ecologică - contractul de achiziție publică astfel cum este definit la art.3 alin.(1) lit. l) din Legea nr. 98/2016 privind achizițiile publice, cu modificările și completările ulterioare, sau contractul de achiziție sectorială astfel cum este definit de art.3 alin. (1) lit. k) din Legea nr.99/2016 privind achizițiile sectoriale, cu modificările și completările ulterioare, care a fost atribuit în urma îndeplinirii de către contractant a unuia sau mai multor criterii ecologice;

c) entitate achizitoare - orice autoritate/entitate contractantă și orice entitate care are obligația aplicării legislației naționale în domeniul achizițiilor publice sau a achizițiilor sectoriale;

d) criteriu ecologic - orice specificație tehnică a produsului, serviciului, sau lucrării, orice factor de evaluare sau clauză contractuală ce presupune un impact redus asupra mediului al produsului, serviciului, sau lucrării achiziționate;

e) țintă anuală - procentul achizițiilor publice ecologice realizate de entitatea achizitoare într-un an bugetar, al căror obiect este unul dintre produsele/serviciile/lucrările cuprinse în categoriile de produse, servicii, lucrări prevăzute în Planul național de achiziții ecologice 2025-2030, pentru care sunt elaborate criterii ecologice, din totalul achizițiilor realizate în anul respectiv, din aceeași categorie.

**Art. 3 -** (1) Țintele anuale prevăzute în tabelul nr. 2 din Planul național de achiziții ecologice 2025-2030 se aplică pentru acele achiziții publice care îndeplinesc cumulativ următoarele condiții:

a) sunt realizate prin aplicarea unei proceduri de atribuire, prevăzute la art. 68 din Legea nr. 98/2016, cu modificările și completările ulterioare, respectiv la art. 82 din Legea nr. 99/2016, cu modificările și completările ulterioare;

b) obiectul acestora se încadrează într-una dintre categoriile de produse, servicii, lucrări prevăzute în Planul național de achiziții ecologice 2025-2030, pentru care sunt elaborate criterii ecologice.

 (2) În îndeplinirea țintelor prevăzute în Planul național de achiziții ecologice 2025-2030, entitățile achizitoare realizează achiziții publice ecologice, stabilind criterii ecologice prin documentația de atribuire.

(3) Criteriile ecologice se corelează cu specificul, volumul și complexitatea produselor, serviciilor sau lucrărilor care urmează să fie achiziționate, precum și cu potențialul pieței de a răspunde cerințelor.

(4) În vederea monitorizării implementării Planului național de achiziții ecologice 2025-2030, entitățile achizitoare au obligația de a raporta, prin intermediul facilităților tehnice puse la dispoziție de operatorul Sistemul electronic de achiziții publice, denumit în continuare SEAP, achizițiile publice ecologice realizate.

(5) În sensul alin. (4), prin achiziție publică ecologică realizată se înțelege orice contract/contract subsecvent atribuit, al cărui obiect îndeplinește unul sau mai multe criterii ecologice dintre cele prevăzute la art. 2 lit. d) stabilite prin documentația de atribuire.

**Art. 4 -** (1) Monitorizarea modului de îndeplinire a obligației de raportare prevăzută la art. 3 alin. (4), precum și a țintelor stabilite în cadrul Planului național de achiziții ecologice 2025-2030, se realizează de către Agenția Națională pentru Achiziții Publice.

(2) În vederea monitorizării implementării Planului național de achiziții ecologice 2025-2030, operatorul SEAP asigură facilitățile tehnice necesare.

**Art. 5 -** Ministerul Mediului, Apelor și Pădurilor și instituțiile subordonate aflate în coordonarea sau sub autoritatea acestuia Agenția Națională pentru Achiziții Publice, Autoritatea pentru Digitalizarea României și entitățile achizitoare au obligația de a duce la îndeplinire acțiunile specifice domeniului lor de activitate prevăzute în anexa la prezenta hotărâre.

**PRIM-MINISTRU**

**Ion - Marcel CIOLACU**